  Виталий Пронин 26-тӥ сентябре ортчем сессиын Кун Кенешлы Тӧро быръемын. Со сяна - Тӧролы воштӥсьёс, ялан ужась комиссиосын кивалтӥсьёс но мукет. Кун Кенешлэн выль быръем Тӧроез Алексей Прасолов ӵектӥз аслыз воштӥсьёсты - таӵе луонлык солы сётӥське Кун Кенеш сярысь законъя.Лыдпусъёс но мылкыдъёс Кун Кенешлэн выль быръем Тӧроез Алексей Прасолов ӵектӥз аслыз воштӥсьёсты - таӵе луонлык солы сётӥське Кун Кенеш сярысь законъя. Владимир Невоструев умой тодэ: кутӥськись законъёс бордысь потэ калыклэн улон-вылонэз.Нырысетӥ воштӥсе дэмламын Владимир Невоструев.- Владимир Петровичез асьмеос ваньмы туж умой тодӥськом, - вераз Алексей Прасолов. - Солэн сюресэз кутскиз гуртысен, ужаз колхоз тӧро, ёрослэн йырыз, гурт хозяйствоя министр, Правительстволэн Тӧроезлэн воштӥсез луыса. Берло 5 арзэ кивалтӥз Кун Кенешен. Со кужмо кивалтӥсь, зэмос эш. Синмаськыса учкылӥ, кызьы  нуылӥз сессиосты - йыг-йыг, керӟегъяськонъёстэк, куддыр пӧртэм югдуръёс кылдылӥзы ке но. Малпасько, со сямызлы мыным но дышетсконо.  Владимир Невоструев умой тодэ: кутӥськись законъёс бордысь потэ калыклэн улон-вылонэз. Али, пе, нимысьтыз саклык висъяно экономикаез юнматонлы, юрттӥськоно промышленной предприятиослы, гурт хозяйствоослы - тае со пусйиз, депутатъёс азьын кыл веракуз.Кун Кенешлэн Тӧроезлы воштӥсе дэмламын на Надежда Михайлова, Нырысетӥ элькун больницалэн валтӥсь врачез, 3 ӧтчамъёсын депутат вал ни.- Мон 35 ар ни тазалыкез утён удысын. Жаляса верано, эмъюрттэт сётонлэн лябез вылэ ӝожтӥськонъёс калык пӧлын трос на, лыдпусъёс мукетсэ возьмато ке но. Соин ик тыршоно: статистика но мылкыд огкадь умоесь мед луозы, - шуиз Н. Михайлова. Кун Кенешлэн Тӧроезлы воштӥсе дэмламын на Надежда Михайлова.Кыкез ик кандидатъёс пала дурбасьтыса вераськизы мукет депутатъёс. Куара сётон лушкем радъямын вал. Озьы тодмо луиз: В. Невоструев понна дурбасьтӥз 59 депутат пӧлысь 56-ез, пумит луэмзэ вераз 3-ез. Надежда Михайлова понна озьы ик 56 депутат куаразэ сётӥз.Лыдзы ӧз воштӥськы ке но...Ялан ужась комиссиослы кивалтӥсьёсты быръён озьы ик керӟегъяськонъёстэк ортчиз: Алексей Прасолов дэмла кандидатураез, кандидат вакчияк ачиз, мылкыдъёсыз сярысь вера. Куара сётон лушкем амалэн радъяське.Пусъёно, комиссиослэн лыдзы кулэстэмын ӧвӧл - 8 ик кылиз, куд-огезлэн нимъёссы пичияк воштэмын ке но. Кылсярысь, Калыкез улон-вылонын утён политикая интые луиз Ужъя, калыкез улон-вылонын утён политикая но ветеранъёслэн ужъёссыя ялан ужась комиссия. Нош национальной ужпумъёсын табере выроз Наукая, дышетонъя, культурая, нациосын но егитъёсын ужан политикая ялан ужась комиссия. Вазен та удыс кышкытлыклэсь утиськон, Кун Кенешлэсь ужзэ радъян понна кыл кутӥсь ялан ужась комиссилы оскемын вал.Вань ӵектэм кандидатураослы депутатъёс огъя мылкыдын дурбасьтӥзы. Тани комиссиос но соосты валтыны оскем муртъёс: Бюджетъя, вытъя но коньдон ужпумъёсъя ялан ужась комиссия - Юрий Тюрин, «Ваш дом» ассоциацилэн директорез; Тазалыкез утёнъя, демографияя но семья ужпумъёсъя ялан ужась комиссия - Надежда Михайлова, кошконо луоз Нырысетӥ элькун больницаен кивалтонысь; Гурт удысъя, музъем кусыпъёсъя, инкуазь узырлыкъёсъя но инкуазез утёнъя ялан ужась комиссия - Владимир Варламов, 5-тӥ ӧтчамын со та комиссиез ик валтӥз; Экономикаын политикая, промышленностья но инвестициосъя ялан ужась комиссия - Александр Майер, Ижысь радиозаводысь персоналъя директор; Кунэз радъянъя но интыысь аскивалтонъя ялан ужась комиссия - Александр Прозоров, «Центр» корпорацилэн директорезлэн воштӥсез; Наукая, дышетонъя, культурая, нациосын но егитъёсын ужан политикая ялан ужась комиссия - Татьяна Ишматова, «Удмурт Кенеш» ассоциацилэн кивалтӥсез; Кышкытлыклэсь утиськонъя, Регламентъя но Кун Кенешлэсь ужзэ радъянъя ялан ужась комиссия - Елена Дербилова, татчыозь элькун парламентысь «Огъя Россия» фракцилэн секретариатэныз кивалтӥз; Ужъя, калыкез улон-вылонын утён политикая но ветеранъёслэн ужъёссыя ялан ужась комиссия - Алексей Чернов, «Ижсталь» огазеяськонысь профсоюз огазеяськонэн кивалтӥсь.Та нуналэ ик Федерация Кенеше ёзчие депутатъёс бырйизы Юрий Фёдоровез, «Белкамнефть» огазеяськонлэсь директорзэ. Федерация Кенеше эшшо одӥг мурт - Любовь Глебова - талэсь азьло А. Бречаловлэн указэзъя юнматэмын вал ини.Оскон кужмоосызлыСессия йылпумъяськем бере ни журналистъёслэн юанъёссылы валэктонъёс сётӥзы Удмуртилэн Тӧроез Александр Бречалов но Кун Кенешлэн Тӧроез Алексей Прасолов. Кыксы но веразы огъя командаен ужаны дась луэмзы сярысь. Та нуналэ депутатъёс эскеризы но юнматӥзы на Правительстволы Тӧроез - оскемзэс веразы берло дыре Правительстволэн Тӧроезлэсь ужзэ быдэсъясьлы Ярослав Семёновлы. Но кызьы пусйиз Александр Бречалов, министръёслэн кабинетсы пичигес кылёз, кӧня ке министерствоос огазеямын луозы.- Министре кандидатъёсын вазен ик ужаны кутским ни, - вераз А. Бречалов. - Азязы пӧртэм куронъёс пуктэмын вал: кин ке соосты быдэстӥз, кин ке ӧз вормы. Но интыос сётэмын луозы тужгес кужмоосызлы. Быдэстоно ужпумъёс трос но бадӟымесь. Кылсярысь, элькунмылэн кун долгез 49 миллиард манет люкаськемын. Бюджетлэн дефицитэз 5 миллиард манет вал, ярано, сое 2,6 миллиардозь кельтыны быгатӥм ни. Ӝожтӥськыса пукыны дыр ӧвӧл - юнматоно экономикаез но, мукет удысъёсты но.Элина КУМАЧЁВА    